### Beslutningstema

Der skal i dette punkt træffes beslutning om ændring af budgetforslag til reduktion af elforbrug til gadelys

### Historik

Forvaltningen havde til budget 2023 et forslag om budgetudviddelse på 0,270 mio. kr. i 2023 og 0,540 mio. kr i overslagsårene, til renovering af byrumsinventar på kommunens handelsgader. Udvidelse skulle finansieres ved natslukning , 4 timer, af 50% af lamper, i princippet hver anden. Første år var det skønnet, at der skulle investeres ca. 0,270 mio kr. til udførelsen af ændring i marken.

### Sagsfremstilling

Efter budget aftale 2023-2026 er godkendt, er forvaltningen blevet opmærksom på en løsning, hvor der kan laves en større besparelse end den, der blev vedtaget. Alternativet betyder, at i stedet for at natdæmpe hver anden lampe så natdæmpes samtlige lamper til 20%. Det menneskelige øje skulle ikke opfatte det dæmpede lys som så meget ringere og det forhold, at der nu er en jævn belysning ved at alle lamper er tændt, vil forbedre sikkerhed og tryghed, da der ikke vil forekomme sorte huller.

En dæmpning til 20% om natten vil give en beregnet besparelse på 556.260 KWh. om året. Med en investering på ca. 1.260.000 kr. og en KW pris på 2,00 kr. vil det betyde en tilbagebetalingstid på ca. 1,1 år.

### Økonomi

Da der ved denne model ikke vil være skabt et finansieringsgrundlag for udviddelsesforslaget foreslås, at der både afsættes midler til byrumsinventar i 2022 og overslagsårene samt investering i ændret lysstyring således:

|  |  |  |  |  |
| --- | --- | --- | --- | --- |
| Projektnavn | 2023 | 2024 | 2025 | 2026 |
| Udvidelse |  |  |  |  |
| Byrumsinventar | 0,270 | 0,540 | 0,540 | 0,540 |
| Investering i lysstyring | 1,260 | 0 | 0 | 0 |
| Udvidelse i alt | 1,530 | 0,540 | 0,540 | 0,540 |
|  |  |  |  |  |
| Finansiering |  |  |  |  |
| Gadelys – reduktion til 20% | -1,000 | -1,000 | -1,000 | -1,000 |
| Finansiering i alt (akkumuleret) | -0,530 | -0,070 | 0,390 | 0,850 |

### Direktøren for Teknik/Miljø, Service og Beskæftigelse indstiller,

at budgetforslaget revideres således, at besparelsen finansieres over 2 år,

at indstillingen videresendes til Økonomiudvalget og Kommunalbestyrelsen.

Beslutning fra Teknik- og Miljøudvalget, 8. november 2022, pkt. 3:

Indstillingen anbefales.

Beslutning fra Økonomiudvalget, 16. november 2022, pkt. 22:

Indstillingen anbefales.

Tage Karlsen og Mogens Krogh deltog ikke i mødet.

### Beslutning

Indstillingen godkendt.